La Sala Studio, sâmbătă 1 iunie, de la ora 19, se joacă „Poate visezi”, un spectacol care va participa peste câteva zile în secțiunea concurs a Festivalului Internațional de Teatru Oradea.
„Poate visezi”, este o povestire SF scrisă în anii ‘80 de Izumi Suzuki, o autoare japoneză descoperită relativ recent de occident, după ce scrierile sale au fost traduse sub cupola Verso Books, în antologia dedicată autoarei cu titlul „Terminal Boredom”. În dramatizarea Alexei Băcanu și regia Dianei Dragoș, personajele lui Izumi Suzuki sunt plasate într-un vizual futuristic de către artista Oana Maria Pop, care semnează scenografia spectacolului.
Duminică 2 iunie, la Sala Mare, de la ora 19, sunt așteptați spectatorii cu abonament „Vasile Savinescu”, dar nu numai, la spectacolul „Livada de vișini” după A.P. Cehov, în regia lui Nikita Betehtin.
Spectacolul „Livada de vișini” este construit în jurul ideii de memorie. Regizorul rus pornește de la conceptul de „amintire fantomă”, care, la fel ca și durerea fantomă, devine – artistic vorbind – atât de puternică, încât ceva care a existat în trecut pare că prinde din nou viață prin evocare. Povestea celebră a livezii de vișini din Rusia anilor 1900 este așadar un tablou despre familie, despre amintiri și despre ceea ce pierdem sau câștigăm prin simpla noastră existență.
Informații și bilete găsiți la Agenția teatrală, str. Horea nr. 6, sau la numerele de telefon: 0261712106 | 0786538580.
CITEȘTE ȘI: